איפה קונים רוברב טרי? איך משיגים קרם פרש? תותים טריים או תפוזי דם? חומרי גלם איכותיים מרחבי העולם? פירות וירקות אקזוטיים שבכלל לא שמעתם עליהם מהמזרח הרחוק? למזלכם, יש מקום אחד, אהוב עליי במיוחד, שמרכז את כל אלה ועוד, ואני כאן עם מדריך מצולם שחושף את כל הסודות של השוק הכי שווה בארץ – שוק הכרמל.
יוצאים לדרך מחניון הכרמל שנמצא ברחוב יעבץ בסמוך למסוף האוטובוסים של הכרמלית ונכנסים אל השדרה הראשית של השוק. הדוכן השלישי או הרביעי משמאל הוא דוכן הירק הגדול של כרמלה. קודם כל, תוכלו למצוא בדוכן הזה רוברב טרי כל זמן שהוא בעונה. למי שלא מכיר, מדובר בגבעולים ארוכים וקשיחים שנראים כמו סלרי בצבע אדום, אבל הוא נאכל כפרי וטעמו חמוץ וטעים ומתחבר היטב עם תותים ופירות יער. בחזרה לדוכן של כרמלה – עוד תמצאו פה כל עלים ירוקים שאתם יכולים להעלות על דעתכם, מגוון גדול של פטריות טריות ועוד המון ירקות טריים והכל נקי, טרי וטעים! תשאלו את המוכר על עלי המיקרו הקטנטנים והטעימים שיכולים לעטר כל מנה שתכינו וגם לתת בוסט מעניין של טעם.
שני דוכנים אחרי מצד שמאל תמצאו את דוכן הפירות והירקות הכי אהוב עלינו בשוק. אם תראו שלט גדול שעליו כתוב "בראשית" תדעו שאתם במקום הנכון. המחירים לא הכי זולים שתמצאו בשוק אבל הסחורה היא ללא ספק מהיפות והמובחרות שזמינות כאן.
מעט בהמשך מצד ימין תמצאו דוכן חלבה עלום שם וחדש יחסית עם מבחר גדול של חלבה איכותית וטעימה בשלל טעמים.
בצד השני, מתחבאת מאחורי שורת הדוכנים, תמצאו את החנות הקטנה של מאפיית לחמים של אורי שפט. כאן תמצאו, ללא ספק, את המאפים הכי טובים בעיר, אם כי צפו למחירים בהתאם. ומצד שני, יש מי שיגידו שהחנות הזאת כמו עוד אחרות הם סממן לאופי ההולך ומשתנה של השוק, פחות עממי ויותר בוטיקי.
אבל ממש בחזית המאפייה של לחמים תמצאו אולי את הסממן הכי בולט של השוק העממי – דוכן הבקלאוות. בשעות השיא תוכלו לקנות כאן כנאפה טרייה, חמה וטעימה – לאכול במקום או לקחת הביתה!
מעט לפני הפיצול, מצד ימין, תמצאו את דוכן הזיתים השווה ביותר באזור עם מבחר גדול מאוד של זיתים טעימים שניתן לקנות במשקל. בצמוד לדוכן הזה תוכלו למצוא דוכן ירקות שמציע למכירה שלל דלעות יותר מיוחדות ואקזוטיות.
בצד השני, קצת מלפנים, תוכלו למצוא את החנות של מזרח ומערב. החנות הגדולה (במונחים של השוק, לפחות) צפופה ועמוסה במדפים המלאים בשלל סחורות מכל העולם. שמה של החנות יצא לה בעיקר בשל חומרי הגלם מן המזרח הרחוק – נודלס, פטריות, אצות, רטבים, חומרים לסושי ועוד. אבל תמצאו כאן גם כל מה שדרוש לארוחה מקסיקנית, פסטות ומבחר קמחים לפסטה ולמאפים ועוד המון חומרי גלם, חלקם קשים מאוד להשגה.
בשביל להשלים את החוויה האסייתית, צועדים עכשיו אל דוכן הפירות והירקות האסייתיים שנמצא בסמטה אחורית של השוק וממנו נגיע לדוכנים נוספים סמויים מהעין שבהם כדאי לבקר. פונים שמאלה אל הסמטה שבה נמצאת החנות של מזרח ומערב ובפנייה הראשונה פונים שוב שמאלה. אם תמשיכו ללכת, תראו בפינה הבאה דוכן ירקות גדול עם שלל ירק, פירות וירקות אסייתיים שסביר שאפילו לא תדעו את שמם. בין היתר תוכלו למצוא כאן פפאיה ירוקה (מצויינת לסלט), למונגראס טרי ופלנטיין שהוא מן בננה גדולה, קשה וירוקה היוצאת מצויין בטיגון.
בצד השני של הסמטה תמצאו את דוכן הדגים של אלי שמציע מבחר גדול מאוד של דגים טריים מאוד עם כל שירותי הניקוי והחיתוך זמינים במקום.
אם ממשיכים עוד עם הסמטה קדימה מגיעים לאזור הבשר. האזור לא מומלץ לבעלי לב חלש ולטבעונים בעוד חובבי הפליאו ימצאו כאן גן עדן. החנות היפה והמרשימה ביותר באזור היא ללא ספק החנות הגדולה והנקייה של מיט מרקט שמציעה בשר טרי ואיכותי מפרות שמגודלות בארץ ונבחרות בקפידה. כל הבשר מיושן במקום ואם תהיו נחמדים תוכלו אולי לקבל הצצה אל חדר היישון הענק שנמצא מאחור. תוכלו לרכוש בחנות כל חלק של בשר שעולה על דעתכם וגם כאלה שלא. אם ממשיכים עוד קדימה עד סוף הסמטה ופונים שמאלה, תמצאו בפינה את המסעדה M25 ששייכת לאותם בעלים ושם תוכלו לטעום מעדנים מהבשר הטרי הזה שנמכר בחנות.